רצח יוסף טבג'ה

רצח יוסף טבג'ה הייתה פרשת רצח וטרור פלסטיני של קצין משמר הגבול בן 27 מרמלה. טבג'ה נרצח ב-29 בספטמבר 2000 על ידי שוטר פלסטיני בעת שהיו בסיור משותף, ועקב כך בוטלו הסיורים המשותפים ומאז לא חודשו. טבג'ה נחשב כהרוג הראשון של האינתיפאדה השנייה.

רקע 
יוסף אסהסה (יוסי) טבג'ה נולד ב-27 בינואר 1973 באתיופיה, הוא עלה לישראל בשנת 1984 עם הוריו, התגורר ולמד ברמלה. בשנת 1994 התגייס לצנחנים ושם קיבל מצטיין נשיא, בשנת 1997 עבר למשמר הגבול ולאחר שחרורו המשיך לשרת כקצין סמ"ש (סיורים משותפים) בקלקיליה.

פרשת הרצח 
בתחילת האינתיפאדה השנייה, ב-29 בספטמבר 2000 ערב ראש השנה ה'תשס"א, למחרת ביקורו המתוכנן של ראש האופוזיציה אריאל שרון בהר הבית החריפו המהומות וחלה הסלמה ניכרת בעימותים בהם נהרגו ישראלי ושבעה פלסטינים: בבוקרו של היום היה פקד טבג'ה בג'יפ של הסיור המשותף. לפתע, בסוף הסיור, שוטר פלסטיני שהיה עמו בג'יפ ירה בראשו. יוסף נפצע קשה, ומת מפצעיו בבית החולים בילינסון בפתח תקווה. בן עשרים ושבע בנפלו. הוא נטמן בבית העלמין ברמלה. הותיר אב, שלושה אחים ומשפחה מאמצת. זה נחשב כאירוע "הרשמי" הראשון של האינתיפאדה השנייה, ובעקבותיו, בוטלו הסיורים המשותפים ולא חודשו מאז. בהמשך, סגר צה"ל בשנת 2002 את משרדי התיאום הביטחוני ביהודה ושומרון.

רק ביולי 2006 במבצע שנערך במתחם המוקטעה בשכם, נעצר הרוצח, נאאל יאסין, פעיל בגדודי חללי אל אקצה. הרוצח הועמד לדין ובאפריל 2008 הוא הורשע ונגזרו עליו מאסר עולם.

בשנת 2000 החליטה עיריית רמלה לקרוא למרכז הקהילתי של יוצאי אתיופיה על שמו של יוסף טבג'ה.

קישורים חיצוניים
פקד יוסף טבג'ה באתר יזכור

הערות שוליים

פיגועי טרור בישראל ב-2000
ישראל: פיגועי ירי
פיגועים באינתיפאדה השנייה
רצח חיילי צה"ל
קלקיליה
גדודי חללי אל-אקצא: פיגועים